***** ΚΑΝΟΝΙΣΜΟΣ (ΕΟΚ) αριθ. 1603/85 ΤΗΣ ΕΠΙΤΡΟΠΗΣ της 13ης Ιουνίου 1985 που τροποποιεί τον κανονισμό (ΕΟΚ) αριθ. 756/70 περί χορηγήσεως ενισχύσεων για αποκορυφωμένο γάλα το οποίο μεταποιείται για την παρασκευή καζεΐνης και καζεϊνικών αλάτων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 11 παράγραφος 3, Εκτιμώντας: ότι το ποσό της ενισχύσεως για 100 χιλιόγραμμα αποκορυφωμένου γάλακτος που μεταποιείται σε καζεΐνη ή καζεϊνικά άλατα καθορίστηκε σε 8,00 ECU από το άρθρο 2 παράγραφος 1 του κανονισμού (ΕΟΚ) αριθ. 756/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 976/84 (4) · ότι η τιμή παρέμβασης του αποκορυφωμένου γάλακτος σε σκόνη τροποποιήθηκε για τη νέα γαλακτοκομική περίοδο και ότι, λόγω του γεγονότος αυτού, πρέπει να ληφθεί υπόψη η νέα αξία του υγρού αποκορυφωμένου γάλακτος που προορίζεται για την παρασκευή καζεΐνης και καζεϊνικών αλάτων· ότι, εξάλλου, πρέπει να ληφθεί υπόψη η τιμή των καζεϊνών στο διεθνές εμπόριο· ότι το άρθρο 2 του κανονισμού (ΕΟΚ) αριθ. 756/70 προβλέπει προσωρινά ενίσχυση στην καζεΐνη ποιότητας Β· ότι από πολλά χρόνια η ενίσχυση αυτή δεν εφαρμόζεται πλέον· ότι πρέπει συνεπώς να τροποποιηθεί ο εν λόγω κανονισμός· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 756/70 τροποποιείται ως εξής: 1. Το άρθρο 2 αντικαθίσταται από το ακόλουθο κείμενο: «Άρθρο 2 1. Η ενίσχυση ανά 100 χιλιόγραμμα αποκορυφωμένου γάλακτος που μεταποιείται σε καζεΐνη ή σε καζεϊνικά άλατα που αναφέρονται στην παράγραφο 2 καθορίζεται σε 8,55 ECU. 2. Για τον υπολογισμό της ενισχύσεως θεωρείται ότι: α) ένα χιλιόγραμμο όξινης καζεΐνης, ποιότητας Α, που ορίζεται στο παράρτημα Ι, παρασκευάζεται με 35,75 χιλιόγραμμα αποκορυφωμένου γάλακτος· β) ένα χιλιόγραμμο: - καζεϊνικών αλάτων που ορίζονται στο παράρτημα Ι, ή - καζεΐνης-πυτίας, ποιότητας Α, που ορίζεται στο παράρτημα Ι, ή - όξινης καζεΐνης, ποιότητας Α, που ορίζεται στο παράρτημα ΙΙ, παρασκευάσθηκε με 37,75 χιλιόγραμμα αποκορυφωμένου γάλακτος· γ) ένα χιλιόγραμμο: - καζεΐνης-πυτίας, ποιότητας Α, που ορίζεται στο παράρτημα ΙΙ, ή - καζεϊνικών αλάτων που ορίζονται στο παράρτημα ΙΙ, παρασκευάσθηκε με 39,75 χιλιόγραμμα αποκορυφωμένου γάλακτος· δ) ένα χιλιόγραμμο καζεΐνης, που ορίζεται στο παράρτημα ΙΙΙ, παρασκευάσθηκε με 27,75 χιλιόγραμμα αποκορυφωμένου γάλακτος· ε) ένα χιλιόγραμμο καζεϊνικών αλάτων που ορίζονται στο παράρτημα ΙΙΙ παρασκευάσθηκε με 31,75 χιλιόγραμμα αποκορυφωμένου γάλακτος. Οι καζεΐνες και τα καζεϊνικά άλατα, που αναφέρονται στο πρώτο εδάφιο, πρέπει να ανταποκρίνονται στις προδιαγραφές που καθορίζονται στα παραρτήματα.» 2. Στο παράρτημα Ι, οι προδιαγραφές συνθέσεως που αφορούν την ποιότητα Β καταργούνται. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιουνίου 1985. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Ιουνίου 1985.

[Source: multi_eurlex | Tokens: 3129]